**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.11.2017, ora 08.00 – 12.11.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 12.11.2017, ora 7.00**

**RÂURI**

**Debitele au fost în creştere** ca urmare a precipitaţiilor căzute în interval şi propagării pe râurile din bazinele hidrografice: Vişeu, Iza, Tur, bazinul superior al Someşului Mare şi numai prin propagare pe cursul inferior al Ialomiţei, în scădere pe râurile din bazinele hidrografice: Jiu, Olt inferior, Buzău, Putna, Râmnicu Sărat, bazinele superioare şi mijlocii ale Argeşului, Ialomiţei, pe cursurile inferioare ale Mureşului, Timişului, Trotuşului şi pe cursul superior al Prutului şi relativ staţionare pe celelalte râuri.

S-au mai produs creșteri mici de debite pe unele râuri din bazinele hidrografice Barcău şi Crişul Repede ca urmare a precipitațiilor căzute în interval.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în creştere** ca urmare a precipitaţiilor prognozate şi propagării pe râurile din bazinele hidrografice: Vişeu, Iza, Someşul Mare, bazinul superior al Jiului şi pe râurile din Banat.

Pe râurile din bazinele hidrografice: Ialomiţa, Buzău, Râmnicu Sărat, Putna, bazinul superior al Argeşului şi bazinele inferioare ale Jiului şi Oltului debitele vor fi în scădere, iar pe celelalte râuri în general staţionare.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 11–12.11.2017 **a fost staţionar, având valoarea de 3800 m3/s**, sub media multianuală a lunii **noiembrie (4650 m3/s).**

În aval de Porţile de Fier debitele au fost în creştere pe sectoarele Gruia – Calafat şi Hârşova – Tulcea şi în scădere pe sectorul Bechet – Cernavodă.

**Debitul la intrarea în ţară** (secţiunea Baziaş) **va fi în creştere (4000 m3/s).**

În aval de Porţile de Fier debitele vor fi în creştere pe sectoarele Gruia – Bechet şi Brăila – Tulcea şi în scădere pe sectorul Corabia – Vadu Oii.

**2.** **Situaţia meteorologică în intervalul 11.11.2017, ora 08.00 –12.11.2017, ora 06.00**

**În ţară,** vremea a fost caldă pentru această dată în majoritatea regiunilor, dar în special în est și sud-est, unde abaterea față de mediile multianuale a fost de până la 4...6 grade. Cerul a fost temporar noros în regiunile nord-vestice și centrale, precum și la munte și variabil în restul teritoriului. A plouat pe arii extinse în Maramureș și local în Crișana și Transilvania, iar în zona montană, la înălțimi mai mari de 1700 m, precipitațiile au fost și sub formă de lapoviță și ninsoare. Vântul a suflat slab până la moderat, cu unele intensificări la munte, cu viteze mai mari pe creste, îndeosebi din nordul Carpaților Orientali (cu totul izolat, rafalele au depășit 90 km/h). Stratul de zăpadă s-a menținut în zona montană înaltă, iar pe platformele stațiilor meteorologice avea grosimi de până la 48 cm (Munții Făgăraș). Local, în zonele depresionare și pe arii extinse în cele de câmpie din sud și sud-est, în primele ore ale zilei și în cursul nopții s-a format ceață, asociată izolat și trecător cu burniță. Temperaturile maxime s-au încadrat între 6 grade la Toplița și 18 grade la Constanța, iar la ora 06.00 temperatura aerului avea valori cuprinse între -1 grad la Întorsura Buzăului, Sfântu Gheorghe (CV), Baraolt, Miercurea Ciuc și Alexandria și 12 grade la Oravița.

**Observație:** *începând de ieri, de la ora 06.00, au fost în vigoare 26 de atenționări cod galben privind fenomene meteorologice periculoase imediate, emise precum urmează: 10 de CNPM pentru Muntenia, 7 de SRPV Craiova, 5 de SRPV Bacău, 2 de SRPV Sibiu și câte 1 de SRPV Constanța și SRPV Timișoara.*

**La Bucureşti,** vremea a fost caldă pentru această perioadă. Cerul a fost variabil, iar vântul, în general, slab. În primele ore ale zilei și din nou noaptea, a fost ceață, care spre sfârșitul intervalului s-a asociat trecător cu burniță. Temperatura maximă a fost de 15 grade la Afumați și Băneasa și 16 grade la Filaret. La ora 06.00, se înregistrau 5 grade la stația meteo Băneasa, 6 grade la Afumați și 7 grade la Filaret.

**3. Prognoza meteorologică în intervalul 12.11.2017, ora 8.00 – 13.11.2017, ora 08.00**

**În ţară,** în cursul zilei, înnorările vor persista în interiorul arcului carpatic; local, în nord-vest și în nord și izolat în vest, sud-vest și în centru, va ploua slab; în rest, cerul va fi variabil, însă în primele ore, în zonele joase, va mai fi ceață și condiții de burniță. Seara și noaptea, înnorările se vor accentua și va ploua în jumătatea de vest a țării, unde, pe arii restrânse, cantitățile de apă vor depăși 15-20 l/mp; în jumătatea de răsărit se va produce ceață, asociată trecător cu burniță și ploi slabe, mai ales în Moldova. La munte, la înălțimi mai mari de 1800 m, se vor mai semnala ninsori și lapoviță. Vântul va sufla slab și moderat, cu intensificări în zona montană, cu viteze mai mari pe creste, iar în a doua parte a intervalului și în regiunile vestice. Temperaturile maxime vor fi cuprinse între 9 și 18 grade, iar cele minime, în general, între 3 și 13 grade.

**La Bucureşti** cerul va fi variabil, iar vântul va sufla slab și moderat. În primele ore ale zilei, dar mai ales în a doua parte a nopții, va fi ceață și, trecător, condiții de burniță. Temperatura maximă se va situa în jurul a 16 grade, iar cea minimă va fi de 7...8 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***DIRECȚIA DE COMUNICARE***